CELEX: 32019R2148
Language: sk
Date: 2019-12-13 00:00:00
Title: Vykonávacie nariadenie Komisie (EÚ) 2019/2148 z 13. decembra 2019 o osobitných pravidlách týkajúcich sa uvoľnenia rastlín, rastlinných produktov a iných predmetov z karanténnych staníc a izolačných zariadení podľa nariadenia Európskeho parlamentu a Rady (EÚ) 2016/2031

16.12.2019   
               
               
                  SK
               
               
                  Úradný vestník Európskej únie
               
               
                  L 325/156
               
            
         VYKONÁVACIE NARIADENIE KOMISIE (EÚ) 2019/2148
         z 13. decembra 2019
         o osobitných pravidlách týkajúcich sa uvoľnenia rastlín, rastlinných produktov a iných predmetov z karanténnych staníc a izolačných zariadení podľa nariadenia Európskeho parlamentu a Rady (EÚ) 2016/2031
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (1), a najmä na jeho článok 64 ods. 3,
         keďže:
         
                     (1)
                  
                  
                     V článku 64 nariadenia (EÚ) 2016/2031 sa stanovujú všeobecné pravidlá uvoľňovania rastlín, rastlinných produktov a iných predmetov z karanténnych staníc a izolačných zariadení a Komisia sa splnomocňuje, aby v tejto súvislosti stanovila osobitné pravidlá.
                  
               
                     (2)
                  
                  
                     V súlade s uvedeným nariadením môžu rastliny, rastlinné produkty alebo iné predmety, na ktoré sa vzťahujú opatrenia prijaté podľa článku 30 ods. 1, alebo ktoré sú uvedené v zozname podľa článku 40 ods. 2 a 3, článku 41 ods. 2 a 3, článku 42 ods. 2 a 3, článku 48 ods. 1, článku 49 ods. 1, článku 53 ods. 2 a 3 a článku 54 ods. 2 a 3 uvedeného nariadenia (ďalej len „špecifikovaný materiál“) v Únii, predstavovať fytosanitárne riziko. Týmto vykonávacím nariadením by sa preto mali stanoviť požiadavky na bezpečné uvoľnenie špecifikovaného materiálu z karanténnych staníc a izolačných zariadení.
                  
               
                     (3)
                  
                  
                     Malo by sa zabezpečiť, aby sa špecifikovaný materiál mohol uvoľniť z karanténnych staníc a izolačných zariadení, len ak sa neprerušene uchovával v schválených karanténnych staniciach alebo izolačných zariadeniach, pričom boli dodržané požiadavky stanovené v článkoch 61 a 62 nariadenia (EÚ) 2016/2031, pričom bol bez výskytu karanténnych škodcov Únie, karanténnych škodcov chránenej zóny a škodcov, na ktorých sa vzťahujú opatrenia prijaté podľa článku 30 ods. 1 uvedeného nariadenia. Malo by sa zároveň spresniť, že na tento účel sa v záujme čo najúčinnejšieho plnenia danej požiadavky uplatnili vhodné metódy v zmysle článku 34 nariadenia Európskeho parlamentu a Rady (EÚ) 2017/625 (2).
                  
               
                     (4)
                  
                  
                     Keďže nariadenie (EÚ) 2016/2031 sa uplatňuje od 14. decembra 2019 a s cieľom zabezpečiť konzistentné uplatňovanie všetkých pravidiel týkajúcich sa škodcov rastlín by sa toto nariadenie malo uplatňovať od toho istého dátumu. Preto by malo nadobudnúť účinnosť tretím dňom po jeho uverejnení v Úradnom vestníku Európskej únie.
                  
               
                     (5)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Rozsah pôsobnosti
            V tomto vykonávacom nariadení sa stanovujú osobitné pravidlá týkajúce sa uvoľnenia špecifikovaného materiálu z karanténnych staníc a izolačných zariadení.
         
         
            Článok 2
            Vymedzenie pojmov
            Na účely tohto nariadenia sa uplatňuje toto vymedzenie pojmov:
            
                        a)
                     
                     
                        „špecifikovaný materiál“ sú rastliny, rastlinné produkty alebo iné predmety, na ktoré sa vzťahujú opatrenia prijaté podľa článku 30 ods. 1 nariadenia (EÚ) 2016/2031, alebo ktoré sú uvedené v zozname podľa článku 40 ods. 2 a 3, článku 41 ods. 2 a 3, článku 42 ods. 2 a 3, článku 48 ods. 1, článku 49 ods. 1, článku 53 ods. 2 a 3 a článku 54 ods. 2 a 3 uvedeného nariadenia;
                     
                  
                        b)
                     
                     
                        „špecifikovaní škodcovia“ sú škodcovia, pri ktorých je známe, že špecifikovaný materiál je náchylný na napadnutie týmito škodcami, a ktorí patria do jednej z týchto kategórií:
                        
                                    i)
                                 
                                 
                                    karanténni škodcovia Únie uvedení v zozname podľa článku 5 nariadenia (EÚ) 2016/2031;
                                 
                              
                                    ii)
                                 
                                 
                                    škodcovia, na ktorých sa vzťahujú opatrenia prijaté podľa článku 30 ods. 1 uvedeného nariadenia;
                                 
                              
                                    iii)
                                 
                                 
                                    karanténni škodcovia chránenej zóny uvedení v zozname podľa článku 32 ods. 3 uvedeného nariadenia;
                                 
                              
                  
                        c)
                     
                     
                        „metódy“ sú všetky metódy v zmysle článku 34 nariadenia (EÚ) 2017/625.
                     
                  
         
            Článok 3
            Požiadavky na uvoľnenie špecifikovaného materiálu
            Špecifikovaný materiál môže byť uvoľnený z karanténnych staníc a izolačných zariadení určených členskými štátmi podľa článku 60 nariadenia (EÚ) 2016/2031, ak spĺňa tieto podmienky:
            
                        a)
                     
                     
                        uchovával sa len v schválených karanténnych staniciach alebo izolačných zariadeniach podľa požiadaviek stanovených v článkoch 61 a 62 nariadenia (EÚ) 2016/2031;
                     
                  
                        b)
                     
                     
                        zistilo sa, že je bez výskytu špecifikovaných škodcov, v súlade s článkom 4 tohto nariadenia.
                     
                  
         
            Článok 4
            
               Metódy zisťovania výskytu špecifikovaných škodcov
               na
               špecifikovanom materiáli
            
            
               1.   Špecifikovaný materiál sa podrobí vizuálnej kontrole a (s prihliadnutím na biologické vlastnosti materiálu a škodcov) odberu vzoriek a testovaniu pomocou vhodných metód na zistenie výskytu špecifikovaných škodcov. Táto kontrola, odber vzoriek a testovanie sa vykonáva v primeranom čase a trvá len taký čas, aký je nevyhnutný na zistenie týchto škodcov.
            
            
               2.   Okrem požiadaviek odseku 1 sú rastliny určené na výsadbu pod úradným dohľadom príslušných orgánov počas celého obdobia, ktoré je potrebné z hľadiska biologických vlastností rastlín, za podmienok, vďaka ktorým možno pomocou vhodných metód zistiť výskyt špecifikovaných škodcov alebo akýchkoľvek latentných alebo asymptomatických infekcií spôsobených danými škodcami.
            
         
         
            Článok 5
            Nadobudnutie účinnosti a uplatňovanie
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa od 14. decembra 2019.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 13. decembra 2019
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 317, 23.11.2016, s. 4.
         
            (2)  Nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (Ú. v. EÚ L 95, 7.4.2017, s. 1).